Sørlendingen vant i Røde Kors-lotteriet fire ganger.

– Jeg har aldri hørt på maken, sier daglig leder Gaute Langdal i Pantelotteriet.

– Jeg pleier å trykke på Røde Kors-knappen når jeg panter, og det hender jo at jeg vinner. Men ikke sånn som dette, sier Liv Øvland til NRK.

Liv Øvland fra Risør vant fire ganger i Pantelotteriet da pantet flasker i den lokale Kiwi-butikken tirsdag kveld. Foto: Jonathan Gorseth Grovik Foto: Jonathan Gorseth Grovik

Gevinst på fire av seks forsøk

Hun hadde med seg fire og en halv sekk med flasker hun ville pante på den lokale Kiwi-butikken.

Etter å ha tømt den første sekken, trykket hun på Røde Kors-knappen, og deltok dermed i Pantelotteriet.

– Og så vant jeg 50 kroner, sier Øvland.

Og sånn fortsatte det. Etter hver sekk trykket hun, og fikk en gevinst på 50 kroner eller 100 kroner.

– Jeg trykket også to ganger etter at jeg bare hadde puttet på et par flasker, og da vant jeg ikke, sier Liv Øvland, som altså fikk gevinst på fire av seks forsøk.

– Det morsomme var jo at jeg egentlig ville gi pantepengene til Røde Kors. Det var veldig gøy, sier Øvland.

– Veldig hyggelig

– At noen har vunnet fire ganger så å si rett etter hverandre, har jeg aldri hørt om tidligere, sier Langdal i Pantelotteriet, og ler godt når han hører historien.

Han understreker at det er 100 prosent tilfeldig hvem som vinner.

– Et lodd koster jo 50 øre, og panter du fire flasker verdt 2,5 kroner hver, har du i teorien 20 vinnersjanser. Jeg har hørt om noen som har vunnet fire ulike gevinster på en og samme panterunde: 1.000 kroner, 500 kroner, 100 kroner og 50 kroner, og dermed fikk utbetalt 1.650 kroner på kvitteringen, sier Langdal.

Liv Øvland pantet mange flasker, og fikk dermed mange lodd hun i teorien kunne vinne på.

– Likevel har hun hatt oddsen med seg, sier Langdal.

Daglig leder Gaute Langdal i Pantelotteriet smiler godt når han får høre om Liv Øvlands panteflaks. Foto: Katrine Lunke

Hver 23. vinner

I snitt panter de som deltar i Pantelotteriet flasker for 11,80 kroner, og hver 23. som deltar vinner alt fra 50 kroner og oppover til 1 million kroner.

– Først og fremst er jo dette en veldig hyggelig historie, og jeg synes det er fint å høre at hun vil gi penger til Røde Kors. Neste gang skal hun vite at hvis hun velger å ikke heve gevinsten i kassa, så går pengene til foreningen, sier han.

I fjor fikk Røde Kors, samlet med uavhentede gevinster, inn 42 millioner kroner gjennom Pantelotteriet.